स्वतंत्रता संग्राम सेनानी हरिहर राय का निधन
Varanasi
Updated Thu, 06 Dec 2012 05:30 AM IST
वाराणसी। भारत छोड़ो आंदोलन में बढ़ चढ़कर हिस्सा लेने वाले स्वतंत्रता संग्राम सेनानी हरिहर राय (89) का निधन बुधवार को हो गया। गणेशपुरी कालोनी नासिरपुर सुसुवाही स्थित आवास में सुबह 9:55 बजे उन्होंने अंतिम सांस ली। उनके निधन की खबर मिलते परिचितों में शोक की लहर दौड़ गई। पुलिस प्रशासन की ओर से उनके शव को तिरंगे में लपेटा गया और घर पर ही गार्ड आफ आनर दिया गया। उनकी अंतिम इच्छा को पूरा करने के लिए मणिकर्णिका घाट पर अंतिम संस्कार किया गया। बड़े पुत्र तेज नारायण सिंह ने मुखाग्नि दी। हरिहर राय का जन्म एक जून 1923 को रूपसागर डुमराव बक्सर बिहार में हुआ था। वह गांधी जी के विचारों से काफी प्रभावित हुए थे। इसके बाद वह स्वतंत्रता संग्राम की लड़ाई में कूद पड़े थे। 1942 में भारत छोड़ो आंदोलन में हिस्सा लेने के बाद 1943 से 1944 तक बिहार के फुलवरिया जेल में बंद रहे। वर्तमान में वह अखिल भारतीय स्वतंत्रता संग्राम सेनानी बिहार के महासचिव थे। स्वतंत्रता संग्राम सेनानियों की समस्याओं को लेकर आवाज उठाते थे। तकरीबन पंद्रह वर्ष पूर्व पत्नी पत्नी बलिराजो देवी भी उनका साथ छोड़ गई थी। हरिहर राय अपने पीछे तीन पुत्र और पांच पुत्रियों का भरा पूरा परिवार छोड़ गए हैं।